     Polročné hodnotenie, malé občerstvenie a rýchlo sa prezliecť do masiek. Nedočkavosť a túžbu pochváliť sa, čím budem, možno vyčítať z mnohých tváričiek najmladších žiakov našej školy.

     Prváci až štvrtáci už tradične završujú 1. polrok karnevalom. Rôznofarební šašovia, prekrásne princezné, záhadné víly i čarodejnice, rytieri a iní bojovníci, rôzne povolania, zvieracie postavičky zapĺňajú telocvičňu.

      Úvodný tanec triednych učiteliek "folklórnych tanečníčok" otvára vytúžené chvíle. Tento rok je karneval vedený v štýle ĽUDOVÝCH TRADÍCIÍ- folklórneho tanca. K tomu určite patria aj ľudové kroje, ktoré postupne predstavujú: pani učiteľka Zuzka  - brezovický kroj -

košielka, lajblík, kvetovaná sukňa, krpce; pani učiteľka Zdenka - goralský, suchohorský kroj - kosuľa, gorset, tebietka, krpce.

       Prekvapením je príchod troch goralských hudobníkov, hrajúcich na strunových nástrojoch. Práve títo "husličkári" sprevádzajú aj MINIŠKOLU folklórneho tanca, ktorú vedie pani učiteľka Zuzka. Učí v nej karnevalové postavičky postupne tancovať jednokročku, dvojkročku a otočku. Deti ju s nadšením sledujú a nacvičujú predvádzané kroky. Že sa im celkom darí, o tom svedčí METLOVÝ TANEC, do ktorého sa s úsmevom zapájajú všetci.

      Najdôležitejším číslom  programu je samotné predstavenie masiek prostredníctvom PROMENÁDY.

      V ďalšej zábave sa striedajú diskotékové kolá so súťažami. Odvážlivci recitujú, aj spievajú. Chlapci si vyskúšajú KLOBÚKOVÝ TANEC, dievčatá zas úpravu kroja, zaviazaním čo najkrajšej mašle.

       Aj keď je zábava výborná, moderátorka programu Zdenka ohlási poslednú pesničku, ktorú púšťa DJ OLIVER. Po nej si pani učiteľky odvádzajú svojich zverencov do tried, aby sa znova zmenili na žiakov, ktorí sa rozídu k svojim rodičom, pochváliť sa výpisom vysvedčenia, darčekom za krásnu masku a hlavne mnohými zážitkami z príjemne strávených chvíľ. /ĽS/